钦定古今图书集成/方舆汇编/职方典/第1238卷 > 《桃花洞记》谢省
## 钦定古今图书集成/方舆汇编/职方典/第1238卷 > 《桃花洞记》谢省

成化乙丑夏，予由南京祠部员外郎来守宝庆，观其山如培𪣻连比如瓜瓞𤁻，视此邦无耸秀峰峦可寓
目者。明年春，挥使李君廷震屡语以“桃花洞可游乎？”
予以政未洽于民，游非所宜先，且以“𤁻视之心存于
中”，辞之。又明年春，周君文盛有王事，来驻使节，予与
通判曾君布之拉其往游，从李请也。洞距城南七里
许，山皆土，而洞皆石门，㟏岈外豁广。寻入路，石险不
平，且幽窈，须束火入行，可数十丈乃至。洞门之广，高
加广三之二，上有《漏日》一穴，人呼为“天窗”，灭火亦明
见须发。洞之石侧生者，如玉笋、如水溜，四出者如兽
头、如爪、如鳞甲、如人之垂臂、如抱膝、如拥剑戟，其窍
如截筒、如蜂房。怪奇之状，不可尽以名言周，怖而先
出。予与曾见崖间有昔人篆刻，细辨其点画，皆可成
诵，以目倦未竟其高者，洞内左有小路，可容一人行，
戒从者入数步，窅无所见而出。山下人言：“尝入其内，
历二十小洞，一洞有路，低不可行，匍匐入，约三丈，有
大洞，广且高明袤远，其石状尤奇，若不识其始入之
路，则迷不得出。”予闻是言，虽欲入，而虑地非人迹所
常，履有蛇兽毒，不果。李命芟草彝洞前地，加木覆竹
薄为屋，以蔽风日。布席行酒，取小瓷瓶与著作壶矢
投以为乐，亦节饮也。李使述一言，俾洞名于四方。惟
予至是邦，未始游游，于是洞始洞无表，表名，以李言
而知可游，不知其如是怪且奇，几失其实。在人亦然，
徒以人言而不察其实，亦如𤁻视是洞，失人者多。故
《孟子》语齐王曰：“然后察之。”意人之难知，又非如是洞
之易见。予于是乎有感。周名郁，阜城人；曾名宜，临川
人；李名辅，宝庆卫军政官，凤阳人；予名省，字世修，黄
岩人。游之日，三月十有八日也。